Proiect

**G U V E R N U L R E P U B L I C I I M O L D O V A**

H O T Ă R Î R E nr. \_\_\_\_\_\_\_\_

din \_\_\_\_\_ \_\_\_\_\_\_\_\_\_\_\_ 2016

mun. Chişinău

**Cu privire la aprobarea Regulamentului privind modul de ridicare,**

**transportare, depozitare şi restituire a vehiculelor în procesul**

**de constatare a contravenţiilor**

**-------------------------------------------------------------------------------**

În scopul executării prevederilor art.439 din Codul contravenţional al Republicii Moldova nr.218-XVI din 24 octombrie 2008 (Monitorul Oficial al Republicii Moldova, 2009, nr.3-6, art.15), cu modificările şi completările ulterioare, Guvernul HOTĂRĂŞTE:

1. Se aprobă:

Regulamentul privind modul de ridicare, transportare, depozitare şi restituire a vehiculelor în procesul de constatare a contravenţiilor, conform anexei.

2. Ministerul Afacerilor Interne şi Ministerul Transporturilor şi Infrastructurii Drumurilor vor întreprinde măsurile necesare în vederea implementării prevederilor prezentului Regulament.

3. Se recomandă autorităţilor administraţiei publice locale să asigure condiţiile necesare implementării prevederilor prezentului Regulament.

4. Se recomandă Administraţiei publice centrale de specialitate şi autorităţilor administraţiei publice locale, de a include în cadrul proiectelor de execuţie, construcţia parcărilor subterane sau etajate, amenajarea parcărilor din preajma centrelor comerciale, pieţelor, gărilor auto, instituţiilor şi oficiilor situate în preajma drumurilor.

**Prim-ministru Pavel FILIP**

Contrasemnează:

Ministrul afacerilor interne Alexandru JIZDAN

Ministrul transporturilor

şi infrastructurii drumurilor Iurie CHIRINCIUC

Anexă

la Hotărîrea Guvernului

nr.\_\_\_\_ din \_\_\_\_\_\_\_\_ 2015

**REGULAMENTUL**

**privind modul de ridicare, transportare, depozitare**

**şi restituire a vehiculelor în procesul de constatare a contravenţiilor**

**Capitolul I.**

**Dispoziţii generale**

1. Regulamentul privind modul de ridicare, transportare, depozitare şi restituire a vehiculelor în procesul de constatare a contravenţiilor (în continuare – Regulament) stabileşte modul de ridicare, transportare, depozitare şi restituire a vehiculelor în cazurile prevăzute de Codul contravenţional al Republicii Moldova nr.218-XVI din 24 octombrie 2008.

2. Ridicarea vehiculelor urmăreşte asigurarea securităţii publice şi respectarea normelor privind circulaţia pe drumurile publice şi are drept scop apărarea drepturilor şi libertăţilor legitime ale cetăţenilor şi intereselor statului.

3. În sensul prezentului Regulament, următoarele noţiuni principale semnifică:

**ridicarea vehiculului** – evacuarea (strămutarea) forţată a vehiculului de la locul iniţial cu ajutorul mijloacelor speciale şi reamplasarea acestuia la parcarea specială sau pe teritoriul subdiviziunii de poliţie;

**parcare specială** – parcare cu pază, ce corespunde cerințelor Regulamentului cu privire la parcările auto cu plată pe teritoriul Republicii Moldova, aprobat prin Hotărîrea Guvernului nr.672 din 19 iunie 1998, şi care asigură depozitarea vehiculului şi recuperarea acestuia de către proprietar, posesor sau reprezentantul acestora doar cu permisiunea subdiviziunii de poliţie, din care face parte agentul constatator ce a dispus ridicarea şi aducerea acestuia la parcare;

**prestator de servicii** – agent economic autorizat în modul stabilit de lege, contractat de administraţia publică locală sau de Inspectoratul General al Poliţiei, prin intermediul subdiviziunilor, pentru prestarea serviciilor de ridicare, transportare şi/sau depozitare a vehiculelor la parcare specială;

**restituirea vehiculului** – predarea mijlocului de transport reţinut la parcarea specială sau pe teritoriul subdiviziunii de poliţie proprietarului, posesorului sau reprezentantului lor;

**îmbarcare –** acţiunea de urcare a mijlocului de transport de pe platforma drumului şi amplasarea acestuia pe platforma autovehiculului specializat;

**debarcare –** acţiunea de coborîre a mijlocului de transport de pe platforma autovehiculului specializat şi amplasarea acestuia la sol, parcare specială sau pe teritoriul subdiviziunii de poliţie.

**Capitolul II.**

**Cazurile şi modul de ridicare a vehiculelor**

4. Vehiculul al cărui conducător a fost înlăturat de la conducere este reţinut şi, dacă nu poate fi predat proprietarului, posesorului sau reprezentantului lor, este adus la staţia de parcare specială sau la subdiviziunea de poliţie cea mai apropiată de locul constatării contravenţiei.

5. Vehiculul poate fi adus la staţia de parcare specială sau pe teritoriul subdiviziunii de poliţie şi în cazul în care:

a) staţionarea lui poate genera un pericol iminent pentru interesul public;

b) a fost lăsat într-un loc interzis pentru parcare.

6. Înlăturarea conducătorului auto de la conducerea vehiculului, constatarea staţionării neregulamentare a vehiculelor şi/sau a prezenţei pericolului iminent pentru interesul public, cu dispunerea aducerii la staţia de parcare specială sau la subdiviziunea de poliţie cea mai apropiată de locul constatării contravenţiei, ţine de competenţa agenţilor constatatori stabiliți în art. 400 alin. (2) din Codul contravenţional.

7. Sectoarele de drum public pe care se aplică măsura de ridicare a vehiculelor staţionate neregulamentar se stabilesc de către administratorii drumurilor publice, în coordonare cu subdiviziunea teritorială a Inspectoratului General al Poliţiei, şi se semnalizează prin instalarea panourilor adiţionale la indicatoarele de interzicere a staţionării şi parcării, în modul prevăzut de Regulamentul circulaţiei rutiere, aprobat prin Hotărîrea Guvernului nr. 357 din  13 mai 2009.

8. Ridicarea vehiculelor staţionate neregulamentar, poate fi aplicată şi pe sectoarele de drum public nesemnalizate prin indicatoare de interzicere, dar pe care staţionarea vehiculelor este interzisă de prevederile Regulamentului circulaţiei rutiere, aprobat prin Hotărîrea Guvernului nr. 357 din 13 mai 2009 (în intersecţii, pe pasajele pentru pietoni, la staţiile de oprire a vehiculelor de rută sau în apropierea acestora etc.), în cazul în care vehiculul staţionat reduce cîmpul de vizibilitate, limitează accesul la teritoriile adiacente drumului sau creează obstacole pentru circulaţia altor vehicule sau a pietonilor.

9. În cadrul măsurilor de asigurare a ordinii și securității publice, pe itinerarul de deplasare, precum și la obiectivele vizitate de delegațiile aflate cu vizita oficială în Republica Moldova, agenţii constatatori sunt în drept de a dispune aplicarea măsurii procesuale de constrîngere, ridicarea vehiculului de pe itinerarul de deplasare, în cel mai apropiat loc de unde a fost efectuată ridicarea vehiculului, fără a cauza impedimente pentru circulaţie. Aceeaşi acţiune urmează a fi dispusă în cazul în care un autovehicul creează impedimente pentru exercitarea atribuţiilor de serviciu a vehiculelor cu regim prioritar de circulaţie.

10. În cazurile prevăzute la pct.9, agentul constatator respectă procedura stabilită în pct.11 din prezentul Regulament, iar procedura de ridicare a vehiculelor este achitată din contul statului.

11. Reţinerea şi aducerea la parcare a vehiculului staţionat neregulamentar nu se aplică în cazul vehiculelor cu regim prioritar de circulaţie, implicate în activităţi operative, precum şi al altor categorii de vehicule asupra cărora, în conformitate cu Regulamentul circulaţiei rutiere, aprobat prin Hotărîrea Guvernului nr.357 din 13 mai 2009, nu se extinde acţiunea indicatoarelor de interzicere a staţionării.

12. Ridicarea, transportarea, depozitarea, precum şi restituirea ulterioară a vehiculelor ridicate este realizată de prestatorul de servicii contra plată, în baza dispoziţiei agentului constatator şi în condiţiile prezentului Regulament.

13. Faptul ridicării şi transportării vehiculului la staţia de parcare specială sau pe teritoriul subdiviziunii de poliţie se consemnează într-un proces-verbal, cu informarea imediată a unităţii de gardă a subdiviziunii teritoriale a Inspectoratului General de Poliţie, în care se indică:

a) tipul, modelul vehiculului, numărul de înmatriculare, numerele de identificare ale agregatelor marcate, defectele şi deteriorările lui vizibile;

b) numele, prenumele, funcţia şi semnătura persoanei care a decis aducerea vehiculului la parcare şi care a organizat aducerea

c) temeiul de fapt şi temeiul juridic care au determinat aducerea vehiculului;

d) denumirea (numele), sediul (domiciliul), numărul de telefon al persoanei care a organizat (a efectuat) aducerea vehiculului la parcare;

e) adresa parcării;

f) data şi ora încheierii procesului-verbal;

g) numele, prenumele, funcţia şi semnătura persoanei care a luat în primire vehiculul la parcare;

h) indicarea dotării tehnice şi eventualelor deteriorări vizibile ale acestuia.

14. Procesul-verbal se încheie în 4 exemplare: un exemplar rămîne la agentul constatator, al doilea exemplar se remite persoanei care a organizat aducerea la parcare, al treilea exemplar se înmînează persoanei care a luat în primire vehiculul la parcare, iar cel de-al patrulea exemplar se înmînează proprietarului sau posesorului de vehicul ori i se expediază recomandat la domiciliu. Despre aducerea vehiculului la parcare, agentul constatator informează neîntîrziat serviciul de gardă al poliţiei.

15. Vehiculul pasibil ridicării este sigilat de agentul constatator în prezența a doi martori – asistenți care, de asemenea, semnează procesul-verbal cu privire la ridicarea vehiculului.

16. Dacă în vehiculul pasibil ridicării se află un pasager minor sau un animal, agentul constatator va întreprinde măsurile de rigoare în vederea debarcării acestora din vehicul și plasării ulterioare a acestora în condiții de siguranță, implicînd, după caz alte servicii competente.

17. Conducătorul de vehicul, în privinţa cărora a fost aplicată procedura de ridicare a vehiculelor (plăcilor cu numărul de înmatriculare) va putea obţine informaţii despre locul de depozitare şi modul de restituire a acestora la telefonul de urgenţă al subdiviziunii de poliţie din care face parte agentul constatator.

18. În cazul în care conducătorul vehiculului supus ridicării şi depozitării pe teritoriul subdiviziunii de poliţie, la parcarea specială, sau ridicării plăcilor cu numărul de înmatriculare nu a fost identificat pînă la încheierea programului de lucru, de către agentul constatator, acesta este obligat să depună neîntîrziat la subdiviziunea de poliţie din care face parte o sesizare cu privire la contravenţia constatată, anexînd procesul-verbal cu privire la ridicarea vehiculului (cu privire la ridicarea plăcilor cu numărul de înmatriculare) şi materialele aferente cauzei.

19. Conducătorul subdiviziunii de poliţie va asigura luarea la evidenţă în modul stabilit a sesizării cu privire la contravenţia constatată şi va dispune verificarea acesteia în termenul şi modul stabilit de lege în vederea pornirii procesului contravenţional.

20. Poliţistului îi este interzis să urce la volanul autovehiculului asupra căruia a fost aplicată reţinerea vehiculului ca măsură procesuală de constrîngere.

**CAPITOLUL III.**

21. Selectarea agentului economic care prestează servicii de ridicare, transportare şi depozitare a vehiculelor se va efectua de către autoritățile administrației publice locale sau de subdiviziunea Inspectoratului General al Poliției, după caz, în bază de licitație, în conformitate cu legislația în vigoare, acordîndu-se prioritate prețului minim propus. Contractul de prestări de servicii se încheie pe un termen de 1 an.

La activitatea de ridicare, transportare şi depozitare a vehiculelor sînt admişi prestatorii de servicii care întrunesc următoarele cerinţe:

1) pentru activitatea de ridicare și transportare:

a) deţin în proprietate sau în baza unui contract, autovehicule specializate destinate, prin construcţie, ridicării şi transportării vehiculelor, echipate cu lămpi cu lumină galbenă intermitentă şi set de indicatoare sau dispozitive pentru semnalizarea locului de intervenţie, precum şi asigurate de răspundere civilă privind compensarea prejudiciilor produse prin deteriorarea vehiculelor ridicate în procesul îmbarcării/debarcării sau transportării acestora;

b) au în dotare şi funcţiune mijloace de comunicaţie electronice (staţii de emisie-recepţie, telefoane mobile etc.), prin care să poată anunţa operativ unitatea de gardă a organului de poliţie şi propriul dispecerat;

2) pentru activitatea de depozitare, să deţină în proprietate sau în baza unui contract un spaţiu de depozitare, care să asigure condiţiile de siguranţă necesare păstrării vehiculelor.

22. Terenul de amplasare a parcării, în afară de condițiile de amenajare stabilite în pct. 7 alin. (6) din Regulamentul cu privire la parcările auto cu plată pe teritoriul Republicii Moldova, aprobat prin Hotărîrea Guvernului nr.672 din 19 iunie 1998, trebuie:

1) să fie nivelat şi îngrădit pe întreg perimetrul, cu suprafaţă asfaltată, betonată sau acoperită cu pietriş mărunt;

2) să fie asigurat cu iluminare pe timpul nopţii şi cu pază în regim non-stop;

3) să fie asigurat cu spaţiu administrativ pentru relaţii cu publicul;

4) să fie asigurat cu post telefonic şi mijloace de comunicare de tip staţii emisie-recepţie.

23. La dispoziţia agentului constatator privind ridicarea vehiculului, prestatorul de servicii este obligat să asigure, în termen rezonabil, deplasarea vehiculului specializat la faţa locului, ţinînd cont de situaţia creată în traficul rutier.

24. Prestatorul de servicii asigură ridicarea vehiculelor în condiţii de siguranţă, în conformitate cu normele procesului tehnologic corespunzător caracteristicilor tehnice ale vehiculului ridicat, coordonate cu Ministerul Afacerilor Interne, astfel încît acestea să nu sufere deteriorări, cu asigurarea păstrării sigiliului aplicat de agentul constatator.

25. Imediat după ridicarea vehiculului, reprezentantul prestatorului va comunica la unitatea de gardă a subdiviziunii de poliţie din care face parte agentul constatator şi propriului dispecerat informaţia despre modelul şi numărul de înmatriculare al vehiculului, precum şi adresa de la care a fost ridicat.

26. Prestatorul asigură desfăşurarea activităţii de ridicare, transportare, depozitare şi restituire a vehiculelor ridicate în regim non-stop.

**CAPITOLUL IV.**

**Modalitatea de restituire a vehiculelor plasate la parcarea specială**

**sau pe teritoriul subdiviziunii de poliţie**

27. Restituirea de la parcarea specială a vehiculului ridicat în conformitate cu prezentul Regulament se efectuează doar cu permisiunea subdiviziunii de poliţie din care face parte agentul constatator, după achitarea de către contravenient a serviciilor de ridicare, transportare şi depozitare în baza contractului de prestare servicii încheiat între prestatorul de servicii și administrația publică locală sau de Inspectoratul General al Poliției prin intermediul subdiviziunilor, sau în cazul parcării pe teritoriul subdiviziunii de poliţie, în baza taxelor stabilite în Nomenclatorul și tarifele la serviciile prestate contra plată de către subdiviziunile Ministerului Afacerilor Interne, autoritățile administrative și instituțiile din subordinea acestuia, aprobat prin Hotărîrea Guvernului nr.896 din 27 octombrie 2014. Tarifele stabilite în nomenclator vor reieși din cheltuielile real suportate de către agentul constatator.

28. La solicitarea proprietarului, posesorului sau reprezentantului acestora, agentul constatator care a dispus ridicarea vehiculului sau, după caz, ofiţerul de serviciu din unitatea de gardă a organului de poliţie din care face parte acesta, verifică hotărîrea cu privire la contravenție (de expediere în instanța de judecată, de sancționare sau de încetare a procesului), în funcție de care va dispune în scris restituirea vehiculului ridicat, cu indicarea faptului dacă urmează sau nu să fie achitate de către contravenient cheltuielile de aducere şi de staţionare a vehiculului la parcare.

29. Data şi ora ridicării vehiculului se constată din momentul întocmirii procesului-verbal cu privire la contravenţie.

30. Perioada de depozitare a vehiculului ridicat se estimează în ore şi jumătăţi de oră din momentul plasării acestuia la parcarea specializată. Achitarea pentru depozitarea vehiculului ridicat se încasează pentru fiecare oră şi jumătate de oră împlinită de aflare a acestuia în parcare.

31. Accesul proprietarului, posesorului sau reprezentantului acestora la mijlocul de transport aflat la parcare se efectuează în prezenţa persoanei responsabile pentru depozitarea acestuia.

32. Prestatorul de servicii ţine evidenţa mijloacelor de transport parcate, în conformitate cu instrucţiunile aprobate de Ministerul Afacerilor Interne, cu informarea concomitentă a subdiviziunilor teritoriale a Inspectoratului General al Poliţiei.

33. În situaţia în care a fost întocmit procesul-verbal de ridicare a vehiculului şi a fost începută procedura de ridicare, iar în acest moment proprietarul, posesorul sau reprezentantul lor se prezintă la vehiculul ridicat, acesta poate returna bunul doar după achitarea cheltuielilor privind operaţia efectuată (îmbarcarea, debarcarea) şi cea presupusă (transportarea). În acest caz, în procesul-verbal de ridicare a vehiculului se va consemna faptul eliberării vehiculului proprietarului, posesorului sau reprezentantului acestora.

În cazul în care parametrii geometrici ai drumului sau condiţiile traficului rutier nu permit debarcarea vehiculului la locul ridicării, ea va fi realizată pe un sector apropiat care permite efectuarea în siguranţă a acestei operaţiuni.

34. La momentul restituirii vehiculului ridicat, proprietarul, posesorul sau reprezentatul acestora îl va examina, inclusiv şi integritatea sigiliului aplicat de agentul constatator, în vederea depistării eventualelor deteriorări în procesul ridicării, transportării sau păstrării acestora la parcare. Examinarea vehiculului pe timp de noapte sau în condiţii de vizibilitate redusă se va efectua în locuri special amenajate, cu iluminare artificială corespunzătoare.

În cazul depistării deteriorărilor, integrităţii vehiculului sau a sigiliului aplicat de agentul constatator, proprietarul, posesorul vehiculului sau reprezentantul lor vor informa fără întîrziere subdiviziunea de poliţie din care face parte agentul constatator.

35. Deteriorările, cu excepţia cazurilor de încălcare a integrităţii şi pătrundere nesancţionată în vehicul ce prezintă semne de infracţiune, se consemnează într-un proces-verbal de examinare tehnică a vehiculului, semnat de proprietarul, posesorul sau reprezentantul acestora şi reprezentantul subdiviziunii de poliţie, care serveşte drept temei pentru înaintarea ulterioară a reclamaţiilor către subdiviziunea de poliţie.

36. După expirarea termenului de examinare a cauzei, conform ordonanței agentului constatator sau a hotărîrii definitive a instanței de judecată, după caz, vehiculele aduse la parcarea specială sau la sediul subdiviziunii de poliție, al căror proprietar legal nu a fost identificat, sunt predate inspectoratelor fiscale de stat.

În cazul în care, după expirarea termenului de examinare a cauzei, vehiculele care nu au fost ridicate de proprietar în conformitate cu decizia de restituire a lor și cu avizul respectiv, după expirarea termenului de 6 luni, sunt predate inspectoratelor fiscale de stat, în ordinea stabilită de regulamentul cu privire la modul de evidență, evaluare și vînzare a bunurilor confiscate, fără stăpîn, sechestrate, ușor alterabilesau cu termen de păstrare limitat, a corpurilor delicte, a bunurilor trecute în posesia statului cu drept de succesiune și a comorilor, aprobat prin Hotărîrea Guvernului nr.972 din 11.09.2001.